Binalbaliwan Kadi Dagiti Saksi ni Jehova ti Biblia Tapno Maitunos Kadagiti Patpatienda?
Saan, no di ket dagiti patpatienmi ti balbaliwanmi no matakuatanmi a saan a maitunos dagita iti Biblia.
Nabayag pay sakbay nga inrugimi nga ipablaak ti Baro a Lubong a Patarus ti Nasantuan a Kasuratan idi 1950, sinukimatmi ti Biblia. Inusarmi ti aniaman a patarus nga adda idi ket dita ti nangibatayanmi kadagiti patpatienmi. Kitaem ti sumagmamano kadagiti nabayagen a patpatien dagiti Saksi ni Jehova, ket ikeddengmo no talaga a maitunos dagitoy iti isursuro ti Biblia.
No ania ti patpatienmi: Ti Dios ket saan a Trinidad. Kuna ti Hulio 1882 a ruar ti Zion’s Watch Tower: “Ammo dagiti agbasbasa iti daytoy a magasin a nupay mamatikami ken ni Jehova ken Jesus, ken iti nasantuan nga Espiritu, ibilangmi a saan a nainkasuratan ti pannursuro a dagitoy ket tallo a Dios ngem maymaysa a persona, wenno maysa a Dios ngem tallo a persona.”
No ania ti kuna ti Biblia: “Ni Jehova a Diostayo isu ti maymaysa a Jehova.” (Deuteronomio 6:4, Ti Biblia) “Adda maymaysa a Dios, ti Ama nga paggapuan dagiti isu-amin a banag, ket datayo maipaaytayo kencuana; ken maymaysa nga Apo, ni Jesu-Cristo, a gapu kenkuana adda dagiti isu-amin a banag, ken gapu kencuana addatayo.” (1 Corinto 8:6, Ti Biblia) Kinuna ni Jesus: “Ni Ama dacdackel ngem siac.”—Juan 14:28, Ti Biblia.
No ania ti patpatienmi: Awan ti agnanayon a pannakatuok iti umap-apuy nga impierno. Naibatay iti Roma 6:23 iti King James Version ti paulo ti Hunio 1882 a ruar ti Zion’s Watch Tower a, “Dagiti Supapac ti Basol Isu ni Patay.” Kunana: “Nakalawlawag ken simple daytoy a sasao. Isu a nakaskasdaaw ta nakaad-adu dagiti agkunkuna a mamatida iti Biblia kas Sao ti Dios ngem konkontraenda met daytoy a naglawag a sasao ken ipapilitda nga isursuro kano ti Biblia a dagiti supapak ti basol ket agnanayon a pannakatuok.”
No ania ti kuna ti Biblia: “Ti tao nga agbasol isu ti matay.” (Ezequiel 18:4, 20, Ti Baro a Naimbag a Damag Biblia) Ti maudi a dusa dagidiay bumusbusor iti Dios ket saan nga agnanayon a pannakatuok no di ket “agnanayon a pannakadadael.”—2 Tesalonica 1:9, Ti Baro a Naimbag a Damag Biblia.
No ania ti patpatienmi: Ti Pagarian ti Dios ket pudpudno a gobierno, saan laeng a kasasaad iti puso. Maipapan iti Pagarian ti Dios, kastoy ti kuna ti Disiembre 1881 a ruar ti Zion’s Watch Tower: “Inton maipasdek daytoy a pagarian, maparmekto amin a pagarian ditoy daga.”
No ania ti kuna ti Biblia: “Iti panawen dagitoy nga agturay, mangipasdekto ti Dios ti langit iti pagarian a pulos a dinto agpatingga. Saanto a maparmek dayta a pagarian ngem gibusannanto dagiti amin a pagarian. Isu laeng ti agpaut iti agnanayon.”—Daniel 2:44, Ti Baro a Naimbag a Damag Biblia.
Ti laeng kadi Baro a Lubong a Patarus ti us-usaren dagiti Saksi ni Jehova a mangsuporta kadagiti patpatienda?
Saan, ta itultuloymi ti agus-usar iti adu a patarus ti Biblia iti panangasabami. Kinapudnona, nupay mangmangtedkami iti libre a kopia ti Baro a Lubong a Patarus kas paset ti libre a panangyadalmi iti Biblia, maragsakankami met a mangyadal iti siasinoman uray no kaykayatna nga usaren ti sabali a patarus.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn